C 247/26
RO
Jurnalul Oficial al Uniunii Europene
29.6.2022
Producătorii nu trebuie să se limiteze numai la ceea ce consideră a fi utilizarea prevăzută a unui produs, ci trebuie să se pună în locul utilizatorului mediu al unui anumit produs și să anticipeze modul în care acesta ar intenționa, în mod rezonabil, să utilizeze produsul (78).
În ceea ce privește produsele destinate utilizării în exterior, acestea ar trebui să aibă în vedere, de asemenea, modul în care proiecțiile cu privire la schimbările climatice din UE vor afecta siguranța și performanța produsului în timpul utilizării.
Întrucât clima este deja în schimbare, ar trebui revizuite ipoteze depășite bazate pe observații și performanțe istorice.
În cazul în care durata de viață tipică a produsului depășește cinci ani, producătorii ar putea dori să îl pregătească și pentru condiții mai extreme preconizate pe termen mediu (79).
De asemenea, este important ca autoritățile de supraveghere a pieței să țină cont de faptul că proiectarea produsului nu poate elimina toate riscurile.
Supravegherea și sprijinul acordate utilizatorilor vizați trebuie să fie considerate ca făcând parte din condițiile care pot fi prevăzute în mod rezonabil.
De exemplu, anumite mașini-unelte profesionale sunt destinate unor utilizatori care beneficiază de un nivel de calificare și de formare mediu și care lucrează sub supravegherea angajatorului lor; răspunderea producătorului nu poate fi angajată dacă astfel de mașini-unelte sunt închiriate de un distribuitor sau prestator de servicii terț în vederea unei utilizări de către consumatori fără calificare sau formare.
În orice caz, producătorul nu este obligat să prevadă că utilizatorii nu vor ține cont de condițiile de utilizare legale ale produsului său.
2.9.
Aplicare geografică [state AELS/SEE, țări și teritorii de peste mări (TTPM), Turcia]
— Legislația de armonizare a Uniunii se aplică statelor membre ale UE și anumitor teritorii europene în măsura necesară pentru ca dispozițiile prevăzute în tratatul de aderare a statelor membre în cauză să aibă efect. — Acordul privind Spațiul Economic European este încheiat între Uniunea Europeană și Islanda, Liechtenstein și Norvegia.
Acordul extinde piața internă la cele trei state AELS – denumite în mod obișnuit statele SEE-AELS. — Acordul de uniune vamală încheiat între UE și Turcia are scopul de a garanta libera circulație a produselor între UE și Turcia, eliminând, la frontiera UE-Turcia, controalele la importul unor astfel de produse. — Protocolul privind Irlanda și Irlanda de Nord la Acordul privind retragerea Regatului Unit din UE extinde, de asemenea, aplicarea anumitor acte legislative ale Uniunii privind produsele în Irlanda de Nord.
2.9.1.
State membre și țări și teritorii de peste mări
Legislația de armonizare a Uniunii cu privire la mărfuri, adoptată în temeiul articolelor 114 și 115 din TFUE, are drept obiectiv instituirea și funcționarea pieței interne pentru mărfuri.
În consecință, legislația de armonizare a Uniunii nu poate fi separată de dispozițiile din tratat referitoare la libera circulație a mărfurilor, iar domeniul de aplicare teritorială al legislației de armonizare a Uniunii trebuie să coincidă cu cel al articolului 30 și al articolelor 34-36 din TFUE.
În temeiul articolului 355 din TFUE și coroborat cu articolul 52 din Tratatul de instituire a Uniunii Europene (TUE), tratatul și, în consecință, legislația de armonizare a Uniunii se aplică tuturor statelor membre ale Uniunii Europene.
În temeiul articolului 355 alineatul (1) din TFUE, aceasta se aplică, de asemenea, în Guadelupa, Guyana Franceză, Martinica, Réunion, Mayotte, Saint-Martin, insulele Azore, Madeira și Canare.
Mai mult, tratatul și legislația de armonizare privind produsele adoptată în temeiul articolelor 114 și 115 din TFUE se aplică anumitor teritorii europene în măsura necesară pentru ca dispozițiile prevăzute în tratatul de aderare relevant să aibă efect.
(78) În plus, un instrument proiectat și destinat a fi utilizat doar de către profesioniști ar putea fi utilizat, în cele din urmă, și de către neprofesioniști; prin urmare, proiectarea și instrucțiunile aferente trebuie să ia în considerare această posibilitate.
(79) Pentru produsele de imunizare la schimbările climatice, producătorii și autorii de standarde pot consulta standardul ISO: EN 14091, ghidul CEN 32 și Comunicarea Comisiei intitulată „Orientări tehnice referitoare la imunizarea infrastructurii la schimbările climatice în perioada 2021-2027” (2021/C 373/01).
Deși aceste documente se referă la reziliența infrastructurii și a organizațiilor la schimbările climatice, principiile de evaluare a vulnerabilității și a riscurilor, precum și unele metode de sporire a rezilienței pot fi aplicate și produselor.